KLASA: 034-05/24-01/161

URBROJ: 711-02-02/05-2024-02

Zagreb, 26. studenoga 2024.

**MIROSLAV PEROŠEVIĆ**

**direktor trgovačkog društva**

**Novokom d.o.o. za komunalno gospodarstvo**

**Predmet: mišljenje na zahtjev obveznika Miroslava Peroševića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 12. studenoga 2024. zaprimilo zahtjev za davanjem mišljenja koji je podnio obveznik Miroslav Perošević, direktor trgovačkog društva Novokom d.o.o. za komunalno gospodarstvo.

U podnesenom zahtjevu obveznik je naveo da je redovno zaposlen temeljem ugovora o radu u Pučkom otvorenom učilištu Novska (javna ustanova u vlasništvu jedinice lokalne samouprave) te da ujedno obnaša dužnost direktora trgovačkog društva Novokom d.o.o. bez ugovora o radu. U nastavku obveznik traži mišljenje ima li pravo kao zaposlenik Pučkog otvorenog učilišta Novska na isplatu jubilarne nagrade za neprekidnih 5 godina radnog iskustva u Pučkom otvorenom učilištu Novska.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 65. sjednici održanoj 26. studenoga 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 7. stavkom 1. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe kako jubilarna nagrada predstavlja dodatnu naknadu za poslove obnašanja dužnosti u smislu odredbe članka 7. stavka 1. točke d) ZSSI-a čiji je primitak obveznicima zabranjen.

Međutim, budući da uz volontersko obnašanje javne dužnosti direktora trgovačkog društva Novokom d.o.o. za komunalno gospodarstvo obveznik Miroslav Perošević obavlja i poslove ravnatelja Pučkog otvorenog učilišta Novska, Povjerenstvo ističe da obveznik isključivo po osnovi obavljanja poslova radnog mjesta ravnatelja Pučkog otvorenog učilišta Novska ostvaruje pravo na isplatu jubilarne nagrade s obzirom na to da se primanje navedene naknade u tom slučaju ne bi smatralo dodatne naknade uz plaću za obnašanje javne dužnosti.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Miroslav Perošević, elektroničkom poštom
2. Objava na internetskoj stranici Povjerenstva
3. Pismohrana